Source: http://www.sk1.sk/7-krimi
Timestamp: 2019-09-22 15:14:41+00:00
Document Index: 9170281

Matched Legal Cases: ['súd ', 'súd ', 'súd ', 'súd ', 'súd ', 'súd ']

USA chcú Assangea stíhať za špionáž
V súdnom procese s Julianom Assangeom si porota dnes predvolala prvého svedka. Ten jej má pomôcť rozhodnúť, či má dosť dôkazov na stíhanie Juliana Assangea a jeho WikiLeaks za špionáž. Obžaloba chce dokázať, že Assange inicioval krádež depeší, ktoré mal údajne získať od vojaka Bradleyho Manninga. Šéf Wikileaks tvrdí, že depeše len zverejnil. Rozhodnutie poroty o podaní žaloby môže trvať až rok.
Američania Guantánamo nazatvoria, povolia väzňom návštevy
Podľa najnovších informácií by väznica Guantánamo na Kube mala zostať otvorená aj napriek vyhláseniam amerického ministra spravodlivosti Erica Holdera. Ten v stredu povedal, že vláda prezidenta Baracka Obamu stále plánuje väznicu zatvoriť. Zároveň tvrdí, že zabitie Usámu bin Ládina tento zámer neovplyvní. Iné zdroje však uvádzajú, že Guantánamo by malo naďalej slúžiť na zadržiavanie teroristov, vrátane členov Al-Kaidy. Americká vláda tiež zvažuje, že povolí 170 väzňom rodinné návštevy.
Vojnový zločinec Demjanjuk dostal za vraždy Židov 5 rokov
Nemecký súd uznal 91-ročného Johna Demjanjuka vinným zo spoluúčasti na vražde viac ako 28 000 väzňov v nacistickom koncentračnom tábore Sobibor. Ukrajinec Demjanjuk bol počas druhej svetovej vojny zajatý nacistami a podľa žaloby súhlasil, že bude slúžiť ako strážca vo vyhladzovacom tábore Sobibor. Rozsudok ešte nie je právoplatný a obhajoba sa chystá proti nemu odvolať. Nemecká prokuratúra však vyhlásila, že nepochybuje o aktívnej účasti obžalovaného na holokauste.
Kanibalom z Kysaku je 43-ročný Matej Č.
Hovorkyňa Prezídia policajného zboru dnes informovala, že v prípade údajného kanibala z Kysaku bolo začaté trestné stíhanie. Vyšetrovateľ Úradu boja proti organizovanej kriminalite obvinil 43-ročného Mateja. Č. z prípravy úkladnej vraždy Švajčiara a z pokusu vraždy policajta. Denník Nový Čas informoval, že obvinený pochádza z obce Sokoľ (okres Košice - okolie), je zamestnaný ako počítačový odborník a má dve dcéry. Stav 37-ročného policajta, ktorý bol zranený pri prestrelke s Matejom Č., je už stabilizovaný, avšak stále vážny.
Malinovej sa vraj zle zráža krv, preto mala krvavú peru
Zlá zrážanlivosť krvi údajne môže za zvýšené krvácanie z pery, ktorú si mala študentka Hedviga Malinová sama pohrýzť. Vo svojom druhom posudku to tvrdí dekan Lekárskej fakulty UK a súdny znalec Peter Labaš. Stále trvá na tom, že Malinovú nikto nezbil. Tá však naďalej tvrdí, že zranenia jej spôsobili dvaja extrémisti po tom, ako ju počuli telefonovať po maďarsky. Labaš odporúča kompletné krvné vyšetrenie študentky. Znalecký materiál už videl aj advokát Malinovej Roman Kvasnica. Považuje ho za zmätočný a "stratu času". Zatiaľ nie je jasné, aký bude ďalší postup v kauze. Kvasnica plánuje dať nový posudok preskúmať iným znalcom.
Polícia prekazila kanibalovi vraždu
Polícia pri obci Kysak na východnom Slovensku prekazila pripravovanú kanibalskú vraždu. Muž z Družstevnej pri Hornáde sa cez internet dohodol s istým Švajčiarom na tom, že ho zje. Švajčiar však o prípade upovedomil políciu. Slovenská polícia za pomoci tajného agenta páchateľa zadržala, pri prestrelke však utrpel vážne zranenia spolu s policajtom. Na miesto pricestovali aj minister vnútra Daniel Lipšic a prezident PZ SR Jaroslav Spišiak.
SMK podá trestné oznámenie za protimaďarké nápisy
Cez víkend sa v Nových Zámkoch objavili protimaďarské nápisy. Strana maďarskej koalície ich dáva do súvislosti s blížiacim sa sčítaním ľudu a plánuje podať trestné oznámenie. Čin považuje za zámernú provokáciu, ktorá môže podiel občanov maďarskej národnosti v Nových Zámkoch dostať pod 20-percentnú hranicu.
Mello sa môže kvôli chybe dostať von
Obžalovaný v kauze dvojnásobnej vraždy ženy a desaťročného chlapca Karol Mello sa môže dostať na slobodu. Hoci Okresný súd Bratislava I minulý týždeň rozhodol o jeho útekovej väzbe, podľa informácií denníka Pravda došlo v prípade k procesným chybám. O väzbe vraj rozhodoval nepríslušný sudca, čo by znamenalo prepustenie obžalovaného a novú žiadosť. Mellov advokát už podal vo veci sťažnosť.
Paluda sa pozrie na Harabinovu previerku
Kandidát SaS na post šéfa NBÚ Peter Paluda avizoval, že v prípade zvolenia do funkcie plánuje posúdiť udelené bezpečnostné previerky. Prehodnotiť chce najmä platené previerky ľudí, ktorí vedome spolupracovali s komunistickou ŠtB. Paluda si posvieti aj na spornú previerku predsedu Najvyššieho súdu Štefana Harabina, s ktorým je v dlhodobom konflikte. Harabin má od roku 2007 previerku na najvyšší stupeň prísne tajné, čo je problém aj pre ministra vnútra Daniela Lipšica (KDH).
Bývalý šéf Drukosu dostal 8,5 roka
Bývalý šéf nebankovej spoločnosti Drukos František Mojžiš pôjde do väzenia na osem a pol roka. Špecializovaný trestný súd v Pezinku ho uznal vinným z rozsiahleho finančného podvodu. Obžalovaný mal od 1 367 klientov Drukosu vylákať 237,7 milióna korún a od vyše 20 tisíc členov BVD družstva viac než tri miliardy korún. Mojžiš sa voči rozsudku odvolal, prípad tak smeruje na Najvyšší súd.
Malinovú vraj nikto nezbil
Portál Aktuálne.sk s odvolaním sa na dôveryhodný zdroj informuje, že študentku Hedvigu Malinovú podľa posudku dekana Lekárskej fakulty UK Petra Labaša nikto nezbil. Ten tvrdí, že o ničom nevie. Celá kauza stojí práve na znaleckom posudku. Labaš ho už raz generálnej prokuratúre poskytol, tá mu ho však dala prepracovať. Malinovej advokát Roman Kvasnica sa vraj vyjadrí, až keď sa oboznámi s výsledkom posudku.
Denník Sme má zaplatiť Slotovi 10-tisíc eur
Krajský súd v Žiline potvrdil rozhodnutie okresného súdu, podľa ktorého má denník Sme zaplatiť predsedovi SNS Jánovi Slotovi 10 000 eur ako nemajetkovú ujmu za články z roku 2008. Články mali titulky "Slota na úteku kradol" a „ÚPN: Slota vykradol obchod“ s podtitulom "Ján Slota nevykrádal len autá v Rakúsku, ale aj textil a mäsiarstvo v obci Koš". Okrem toho sa má Sme aj ospravedlniť a odstrániť elektronickú verziu týchto článkov na internete.
SNS podá trestné oznámenie pre lístky na hokej
Slovenská národná strana podáva trestné oznámenie v súvislosti s rozdávaním VIP lístkov na hokejový šampionát verejným funkcionárom a úradníkom. Podľa podpredsedu SNS Andreja Danka môže ísť zo strany organizátorov o podplácanie ľudí, ktorí budú neskôr kontrolovať proces výstavby štadióna. Politikov a úradníkov Danko vyzval, aby lístky, ktoré dostali zadarmo, vrátili hokejovému zväzu alebo venovali na charitu. Jeho výzva sa vraj netýka prezidenta či premiérky.
Slota podá trestné oznámenie na starostu Moče
Slovenská národná strana podá trestné oznámenie na starostu obce Moča Pála Banai Tótha za výroky na adresu jej predsedu Jána Slotu. Národniarov nahnevalo vyjadrenie starostu pre TV JOJ: „Sme si už zvykli od pána Slotu, že všetko, čo robí, je politicky motivované, aj keď práve opľuje niekoho alebo ciká z balkóna.“ Banai Tóth sa má Slotovi ospravedlniť, ten však na to nevidí dôvod a pravdivosť svojich tvrdení chce obhájiť pred súdom. V kauze ide o spor, ktorý vyvolali vlajky Maďarskej republiky a hnutia Jobbik na dome jedného z obyvateľov obce.
Vareha obral štát o viac, teraz je v nemocnici
Zemplínskemu podnikateľovi Mikulášovi Varehovi, obvinenému z daňového megapodvodu, rozšírili obvinenie. K stíhaniu za daňové prehrešky za takmer 29 miliónov eur pribudli ďalšie delikty za 11 miliónov. Varehu museli kvôli zhoršenému zdravotnému stavu previezť z Ústavu na výkon väzby v Banskej Bystrici do nemocnice pre obvinených a odsúdených v Trenčíne. Hrozí mu sedem až 12 rokov väzenia.
Mafiánsky boss Karol Mello je už na Slovensku
Údajného bossa hornej Nitry, obžalovaného v kauze dvojnásobnej vraždy ženy a dieťaťa v Moste pri Bratislave, previezli z Poľska na Slovensko. Elitná policajná jednotka ho zadržala 27. októbra v luxusnom rodinnom dome v Krakove. Okresný súd Bratislava I v piatok Karola Mella vzal do takzvanej útekovej väzby a očakáva sa, že okresný súd vytýči termín hlavného pojednávania.
Piťo vypovedal k vražde Ernesta Valka
Šéf skupiny bratislavského podsvetia tzv. piťovcov Juraj Ondrejčák alias Piťo vypovedal na polícii v súvislosti s vraždou advokáta Ernesta Valka. Policajti si ho zavolali pár dní po tom, ako sa neúspešne pokúsil dostať k ministrovi vnútra Danielovi Lipšicovi (KDH). Piťo však svoju výpoveď nepodpísal, pretože nedôveruje policajtom z úradu, ktorý prípad vyšetruje.
Turecký kamión smeroval k teroristom
Policajný prezident Jaroslav Spišiak dnes informoval o pozadí známeho prípadu tureckého kamióna. Za peniaze z predaja drog z kamióna smerujúceho do Turecka plánovala medzinárodná skupina so sídlom v Slovinsku kúpiť zbrane. Tie mala dopraviť na Slovensko a predať teroristickým organizáciám IRA a ETA. Policajná akcia, ktorá mala odkryť celú operáciu, sa však skončila fiaskom.
Ministerstvo mlčí o zajatcoch z Guantánama
Verejnosť nemá žiadne informácie o trojici bývalých zajatcov z väzenia na americkej základni Guantánamo na Kube, ktorých prijalo Slovensko v lete minulého roka. Ministerstvo vnútra odmietlo povedať, či sa zajatci vrátia naspäť do rodných krajín, vzhľadom na politické zmeny v Egypte a Tunisku.
Bombový poplach v budove ministerstva financií
V budove ministerstva financií v Bratislave bola dnes anonymom nahlásená bomba. Plánovaná tlačová konferencia ministra Ivana Mikloša ku kauze prenájmu budovy daňového úradu v Košiciach tak musela byť posunutá.
Majchrákovi pri samovražde možno niekto pomáhal
Polícia dnes informovala, že v súvislosti so samovraždou bývalého podpredsedu Najvyššieho súdu SR Juraja Majchráka začala trestné stíhanie pre podozrenie zo spáchania trestného činu účasti na samovražde. Nie je však zatiaľ známe z akého podnetu bolo trestné stíhanie zahájené, ani kto je podozrivou osobou.
Slovák je zapletený v pašovaní drog do Turecka
V prípade tureckého kamióna obvinili osem ľudí. Medzi nimi je aj jeden Slovák, jeho úloha v skupine však nie je známa. Informoval o tom šéf odboru osobitného určenia Generálnej prokuratúry Peter Šufliarsky. Obvinení neoprávnene zadovážili anhydrid kyseliny octovej, ktorý sa používa na výrobu heroínu. Skupina sa ho snažila prepraviť zo Slovenska do Turecka.
Video: Posledné slovo masového vraha
23-ročný Brazílčan Wellington de Oliveira vtrhol minulý štvrtok do budovy základne školy v Rio﻿ de Janeiro a zavraždil 12 žiakov, následne spáchal samovraždu. Tesne pred týmto činom natočil video, v ktorom vysvetľuje svoje pohnútky nasledovne: "Väčšina ľudí ma nerešpektuje, myslia si o mne, že som idiot, využívajú moju dobrotu, vopred ma odsudzujú..."
Poľsko získalo nové spisy o havárii Kaczynského lietadla
Ruskí prokurátori odovzdali Poľsku ďalšie dokumenty o vyšetrovaní nehody v Smolensku. Spisy zahŕňajú aj vypočúvanie dispečerov, ktorí komunikovali s lietadlom v deň nešťastia.
Hayekovci sú čistí
Generálna prokuratúra nezistila žiadne porušenie zákona v kauze hayekovci, ktorá ohrozila stabilitu koalície na jeseň minulého roka. „Nič iné som ani nečakal. Je to ďalšia bodka za touto pseudokauzou,“ reagoval hlavný aktér prípadu, bývalý štátny tajomník ministerstva hospodárstva Martin Chren z SaS.
V New Yorku našli už ôsmu obeť záhadného sériového vraha
Polícia objavila na pláži Long Islandu ďalšie tri zavraždené ženské telá. „Rozparovač z Long Islandu“ má na svedomí údajne ďalších päť žien, ktoré boli identifikované ako prostitútky.
Anonym o Valkovej vražde je nepravdivý
Polícia preverila všetky informácie z anonymného listu o vražde právnika Ernesta Valka. Neznámy pisateľ v liste okrem iného tvrdil, že Valka zastrelil muž s menom Bhertók z obce Suchá nad Parnou pri Trnave. Žiadna z informácií nie je pravdivá.
V Thajsku zhabali kontraband slonoviny za viac ako 2 milióny eur
Thajskí colníci zhabali zásielku pašovaných sloních klov z Afriky. Kontraband bol ukrytý v lodnom kontajneri. Jedná sa o doteraz najväčšiu nelegálnu zásielku slonoviny do Thajska, jej cena sa odhaduje na 2,3 milióna eur.
Prokuratúra sa zaoberá podozrením z odpočúvania
Generálna prokuratúra rieši prípad údajného nezákonného odpočúvania bližšie nešpecifikovaných osôb. Podnet dostal Odbor osobitného určenia pod vedením Petra Šufliarskeho ešte koncom minulého roka. Oznámenie nesúvisí s medializovanými podozreniami poslanca SNS Igora Štefanova o možnom odpočúvaní politikov.